|  |
| --- |
| ЗАЦВЕРДЖАНА |
| Пастанова  Міністэрства адукацыі |
| Рэспублікі Беларусь |
| 18.07.2023 №196 |

Вучэбная праграма па вучэбным прадмеце

«Працоўнае навучанне. Тэхнічная праца»

для V клаcа ўстаноў адукацыі, якія рэалізуюць

адукацыйныя праграмы агульнай сярэдняй адукацыі

з беларускай мовай навучання і выхавання

ГЛАВА 1

аГУЛЬНЫЯ ПаЛАЖЭННІ

1. Дадзеная вучэбная праграма па вучэбным прадмеце «Працоўнае навучанне. Тэхнічная праца» (далей – вучэбная праграма) прызначана для V–IX класаў устаноў адукацыі, якія рэалізуюць адукацыйныя праграмы агульнай сярэдняй адукацыі.

2. У дадзенай вучэбнай праграме на вывучэнне зместу вучэбнага прадмета «Працоўнае навучанне. Тэхнічная праца» (далей – працоўнае навучанне) у V–IX класах вызначана:

для V, VIII класаў – 35 гадзін (1 гадзіна на тыдзень), з іх на варыятыўны кампанент 6 гадзін;

для VI, VII класаў – 70[[1]](#footnote-1)/35[[2]](#footnote-2) гадзін (2/1 гадзіну на тыдзень), з іх на варыятыўны кампанент 121/62 гадзін;

для IХ класа – 34 гадзіны (1 гадзіна на тыдзень), з іх на варыятыўны кампанент 6 гадзін.

Пры гэтым для V, VIII класаў прадугледжваецца па 1 рэзервовай гадзіне, для VI, VII класаў – па 21/12 рэзервовых гадзін.

Колькасць вучэбных гадзін, адведзеная ў раздзелах 2, 3, 4, 5, 6 і 7 сапраўднай вучэбнай праграмы на вывучэнне зместу адпаведнай тэмы ў IX класе з’яўляецца прыкладнай. Яна залежыць ад пераваг выбару настаўніка педагагічна мэтазгодных метадаў навучання і выхавання, форм правядзення вучэбных заняткаў, відаў дзейнасці і пазнавальных магчымасцей вучняў. Настаўнік мае права пераразмеркаваць колькасць гадзін на вывучэнне тэм у межах агульнай колькасці, устаноўленай на вывучэнне зместу вучэбнага прадмета ў адпаведным класе, а таксама змяніць паслядоўнасць вывучэння раздзелаў і тэм пры ўмове захавання цэласнасці сістэмы падрыхтоўкі вучняў, не парушаючы пры гэтым логікі вывучэння курса ў цэлым.

3. Мэта вывучэння вучэбнага прадмета «Працоўнае навучанне. Тэхнічная праца» :

фарміраванне асноў кампетэнтнасці вучняў у розных сферах працоўнай, гаспадарча-бытавой, канструктарска-тэхналагічнай дзейнасці, тэхнічнай і мастацкай творчасці, якая спрыяе сацыялізацыі асобы ў сучасных сацыяльна-эканамічных умовах.

4. Задачы:

фарміраванне ведаў, уменняў і навыкаў у працэсе выканання розных відаў вучэбна-пазнавальнай і працоўнай дзейнасці (тэхналагічных аперацый) па апрацоўцы матэрыялаў, тэхнічнай i мастацкай творчасці, рамонтных работ у быце;

фарміраванне асноў графічнай і тэхналагічнай пісьменнасці, уменняў эканомна выкарыстоўваць матэрыялы і выконваць правілы бяспечных паводзін;

фарміраванне гатоўнасці вучняў да прафесійнага самавызначэння;

развіццё пазнавальных інтарэсаў, канструктарска-тэхналагічных і творчых здольнасцей, тэхнічнага і мастацкага мыслення, камунікатыўных і арганізатарскіх уменняў у працэсе выканання розных відаў працоўнай дзейнасці;

выхаванне працавітасці, культуры працы, калектывізму, ініцыятыўнасці і самастойнасці, эстэтычнага густу, культуры паводзін і адносін, павагі да майстэрства; далучэнне да культурных нацыянальных каштоўнасцей і традыцый.

5. Рэкамендуемыя формы і метады навучання і выхавання:

разнастайныя віды вучэбных заняткаў: урок (урок-практыкум, урок-семінар, урок-даследаванне, інтэграваны ўрок, іншыя віды ўрокаў), вучэбнае праектаванне, экскурсія, іншыя віды вучэбных заняткаў;

разнастайныя метады навучання і выхавання, накіраваныя на актывізацыю самастойнай пазнавальнай дзейнасці вучняў (метад эўрыстычнай гутаркі, практычныя метады, інтэрактыўныя і гульнявыя метады, метад праблемнага навучання, метад праектаў, іншыя метады навучання і выхавання).

Мэтазгодна спалучаць франтальныя, групавыя, парныя і індывідуальныя формы навучання. Выбар форм і метадаў навучання і выхавання вызначаецца настаўнікам самастойна на аснове мэт і задач вывучэння канкрэтнай тэмы, сфармуляваных у вучэбнай праграме патрабаванняў да вынікаў вучэбнай дзейнасці вучняў з улікам іх узроставых і індывідуальных асаблівасцей.

Фарміраванне тэарэтычных звестак ажыццяўляецца ў працэсе вывучэння новага матэрыялу і пры інструктаванні вучняў да выканання імі практычных заданняў. Усе віды вучэбных заняткаў па тэхнічнай працы носяць практыка-арыентаваны характар. Вучэбнай праграмай прадугледжаны практычныя работы, а таксама прыкладныя пералікі вырабаў як для індывідуальных, так і для групавых практычных работ. Пералік вырабаў можа змяняцца і дапаўняцца настаўнікам з улікам жаданняў і магчымасцей вучняў, стану матэрыяльна-тэхнічнай базы. Выбар вырабаў павінен забяспечваць магчымасць дынамічнага развіцця фарміруемых уменняў вучняў і забяспечваць магчымасць дасягнення ўстаноўленых вынікаў вучэбнай дзейнасці вучняў (кампетэнцый).

Асаблівую ўвагу ў працэсе працоўнага навучання трэба звяртаць на выкананне вучнямі правіл бяспечных паводзін пры выкананні практычных работ, супрацьпажарнай бяспекі і гігіенічных умоў працы ў майстэрнях. У адпаведнасці з гігіенічнымі патрабаваннямі, захаваннем тэхнікі бяспекі, а таксама ў мэтах засцярогі адзення дзелавога стылю ад забруджвання і псуты мэтазгодна прадугледзець для ўрокаў працоўнага навучання наяўнасць у навучэнцаў і настаўніка зручнага і функцыянальнага спецыяльнага адзення (халат, куртка, кашуля, фартух, нарукаўнікі і іншыя віды спецыяльнага адзення). Практычныя работы, якія прадугледжваюць выкарыстанне вучэбнага станочнага абсталявання, павінны выконвацца з абавязковым кантролем з боку настаўніка тэхнічнай працы.

Настаўнік тэхнічнай працы ва ўстановах агульнай сярэдняй адукацыі павінен мець кваліфікацыйны разрад па адной з рабочых прафесій: станочнік дрэваапрацоўчых станкоў, станочнік металаапрацоўчых станкоў або станочнік шырокага профілю, што дае яму права працаваць на вучэбным станочным абсталяванні, а таксама навучаць вучняў бяспечным прыёмам работы на вучэбных станках.

6. Змест вучэбнага прадмета «Працоўнае навучанне. Тэхнічная праца» прадстаўлены інварыянтным і варыятыўным кампанентамі. Інварыянтны кампанент уключае наступныя змястоўныя лініі:

апрацоўка драўніны;

апрацоўка металаў;

рамонтныя работы ў побыце.

Варыятыўны кампанент змяшчае тэмы, якія адлюстроўваюць розныя віды тэхнічнай і мастацкай творчасці вучняў. Настаўніку даецца магчымасць самастойна вызначыць від творчасці (адзін або некалькі) у кожным класе або выбраць скразную тэму з V па IX клас. Акрамя пералічаных у вучэбнай праграме відаў тэхнічнай і мастацкай творчасці, настаўнік можа выбраць іншы (не названы ў спісе) від творчасці, з улікам узроставых асаблівасцей і жаданняў вучняў, стану матэрыяльна-тэхнічнай базы, рэгіянальных і мясцовых умоў, асаблівасцей і традыцый.

У мэтах павышэння эфектыўнасці правядзення вучэбных заняткаў па тэхнічнай працы настаўнік можа выкарыстоўваць па сваім меркаванні да 15 % вучэбнага часу з улікам мясцовых умоў і наяўнасці матэрыяльна-тэхнічнай базы майстэрні.

7. Чаканыя вынікі вывучэння зместу вучэбнага прадмета «Працоўнае навучанне. Тэхнічная праца» па завяршэнні навучання і выхавання на II ступені агульнай сярэдняй адукацыі:

7.1. асобасныя:

здольнасці да каштоўнаснага і эмацыянальна-валявога ажыццяўлення дзейнасці;

здольнасць прымаць веды як каштоўнасць;

усведамленне ўласных індывідуальна-асобасных асаблівасцей, свайго псіхічнага стану;

здольнасці ажыццяўляць суб’ектыўны самакантроль і самаацэнку, гатоўнасць да самаўдасканалення і самаразвіцця;

здольнасці да арганізацыі і прадуктыўнага супрацоўніцтва ў калектыўнай дзейнасці;

павага да дасягненняў навукі і тэхнікі, да людзей, якія ўнеслі вялікі ўклад у развіццё тэхнікі і тэхналогій;

7.2. метапрадметныя:

засваенне новых відаў вучэбнай дзейнасці (праектна-даследчай, іншых відаў вучэбнай дзейнасці);

уменне выяўляць прычынна-выніковыя сувязі пры вывучэнні прыродных з’яў і працэсаў, а таксама працэсаў, якія адбываюцца ў тэхнасферы;

здольнасці прымаць вучэбную задачу, ставіць мэты ў вучэбна-тэхналагічнай і творчай дзейнасці, планаваць свае дзеянні ў адпаведнасці з пастаўленымі задачамі і ўмовамі іх рэалізацыі;

самастойна выбіраць спосаб рашэння пастаўленай задачы, выкарыстоўваючы для гэтага неабходныя матэрыялы, інструменты і тэхналогіі вырабу;

сфарміраванасць умення дасведчаным шляхам вывучаць уласцівасці розных матэрыялаў;

авалоданне навыкамі вымярэння велічынь з дапамогай вымяральных інструментаў, ацэньвання хібнасці вымярэння; уменнем ажыццяўляць арыфметычныя дзеянні з набліжанымі велічынямі;

уменне адэкватна ўспрымаць ацэнку настаўніка і аднагодкаў;

уменні працаваць з інфармацыяй, чытаць і прадстаўляць інфармацыю ў разнастайнай форме (таблічнай, графічнай, схематычнай і іншых формах);

уменні аналізаваць прадметы з вылучэннем істотных і неістотных характарыстык і элементаў, праводзіць параўнанне па зададзеных крытэрыях, строіць разважанні пра вырабы, іх будову, уласцівасці і сувязі, абагульняць, усталёўваць аналогіі;

7.3. прадметныя:

сфарміраванасць уменняў выканання тэхналагічных аперацый па апрацоўцы матэрыялаў, тэхнічнай і мастацкай творчасці, рамонтных работах у быце (рацыянальнае выкарыстанне вучэбнай і дадатковай тэхнічнай і тэхналагічнай інфармацыі для праектавання і стварэння аб’ектаў працы);

арыентацыя ў наяўных тэхнічных сродках і тэхналогіях стварэння аб’ектаў працы;

арыентацыя ў відах, прызначэнні матэрыялаў, інструментаў і абсталявання;

сфарміраванасць умення чытаць і складаць графічную і тэхналагічную дакументацыю;

сфарміраванасць умення планаваць тэхналагічны працэс, падбіраць матэрыялы з улікам характару аб’екта працы і тэхналогіі, падбіраць інструменты і абсталяванне з улікам патрабаванняў тэхналогіі; праектаваць паслядоўнасць тэхналагічных аперацый.

ГЛАВА 2

Змест вучэбнага прадмета Ў V КЛАСЕ.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

(1 гадзіна на тыдзень, усяго 35 гадзін, у тым ліку 1 рэзервовая гадзіна)

ІнварыЯнтны кампанент

Апрацоўка драўніны (16[[3]](#footnote-3)/16[[4]](#footnote-4)гадзін)

Сталярная майстэрня. Агульныя звесткі аб сталярнай майстэрні. Правілы бяспечных паводзін у майстэрні. Вучэбнае месца для ручной апрацоўкі піламатэрыялаў і фанеры: арганізацыя вучэбнага месца, абсталяванне, інструменты і прыстасаванні. Прызначэнне, канструкцыя сталярнага варштата, правілы карыстання варштатам.

Практычная работа. Вывучэнне канструкцыі сталярнага варштата, спосабаў замацавання загатоўкі.

Атрыманне і прымяненне драўніны. Агульныя звесткі аб будове дрэва, драўніне. Нарыхтоўка драўніны, выкарыстанне драўніны ў гаспадарцы. Агульныя звесткі аб дрэваапрацоўчай прамысловасці, атрыманні піламатэрыялаў, відах піламатэрыялаў (брус, брусок, дошка), сферы ўжывання. Агульныя звесткі пра ліставыя драўляныя матэрыялы (шпон, фанера), іх атрыманне і вобласць прымянення. Беражлівыя адносіны да ляснога багацця.

Практычная работа. Вывучэнне піламатэрыялаў, ліставых драўняных матэрыялаў.

Графічная дакументацыя. Паняцце аб чарцяжы, эскізе і тэхнічным малюнку. Агульныя звесткі пра маштаб, аб лініях чарцяжа, памерах, афармленні і чытанні чарцяжа (эскіза), чарцёжных інструментах. Правілы чытання чарцяжа (эскіза).

Практычная работа. Чытанне чарцяжа (эскіза) вырабу.

Тэхналагічная дакументацыя. Паняцце аб дэталі і зборачнай адзінцы. Паняцце аб загатоўцы, інструментах, прыстасаваннях. Агульныя звесткі пра тэхналагічны працэс, тэхналагічную аперацыю. Агульныя звесткі аб тэхналагічнай дакументацыі, якая выкарыстоўваецца ў вучэбных мэтах: тэхналагічная карта (вучэбная).

Практычная работа. Чытанне тэхналагічных карт (вучэбных) на выкананне простых вырабаў з піламатэрыялаў і фанеры.

Вымярэнне і разметка загатовак з драўніны. Агульныя звесткі аб вымярэнні і разметцы. Віды разметкі: па чарцяжы, з дапамогай шаблона. Інструменты і прыстасаванні для вымярэння і разметкі, іх прызначэнне. Вызначэнне базавага бока загатоўкі. Прыёмы разметкі пры дапамозе лінейкі, сталярнага вугольніка, шаблона. Паняцце пра прыпуск. Якасць выканання разметкі. Эканомнае выкарыстанне матэрыялаў.

Практычная работа. Разметка загатовак з выкарыстаннем лінейкі, сталярнага вугольніка, шаблона.

Пілаванне драўніны. Агульныя звесткі аб пілаванні драўніны, аб відах пілавання. Агульныя звесткі аб інструментах для пілавання, іх прызначэнні. Пілаванне сталярнай нажоўкай папярок валокнаў: канструкцыя, прыёмы пілавання, прыстасаванні для пілавання. Пілаванне лобзікам: канструкцыя, прыёмы пілавання, прыстасаванні для пілавання. Якасць выканання пілавання. Агульныя звесткі аб электрыфікаваных інструментахдля пілавання, зачыстцы дэталяў. Правілы бяспечных паводзін у працэсе пілавання і зачыстцы дэталяў з драўніны.

Практычная работа. Пілаванне загатовак з драўніны сталярнай нажоўкай, ручным лобзікам.

Зборка дэталей з драўніны. Агульныя звесткі аб зборцы дэталяў з драўніны на клеі, на цвіках. Падрыхтоўка паверхні да склейвання, прыёмы склейвання, інструменты і прыстасаванні. Правілы злучэння дэталяў пры дапамозе цвікоў. Інструменты, прыстасаванні, прыёмы працы. Якасць выканання зборкі. Правілы бяспечных паводзін пры зборцы дэталяў з драўніны.

Практычная работа. Зборка дэталяў з драўніны на клеі, на цвіках.

Шліфаванне драўніны. Агульныя звесткі аб шліфаванні вырабаў з драўніны, інструментах, прыстасаваннях для шліфавання. Прыёмы шліфавання пры дапамозе шліфавальнай шкуркі. Якасць выканання шліфавання. Правілы бяспечных паводзін пры шліфаванні вырабаў з драўніны.

Практычная работа. Шліфаванне вырабаў з драўніны пры дапамозе шліфавальнай шкуркі.

Азнаямленне з прафесіямі работнікаў лясной гаспадаркі, дрэваапрацоўчай прамысловасці (чарцёжніка-канструктара і іншымі прафесіямі).

Прыкладны пералік вырабаў: апрацоўчыя (кухонныя) дошкі, падстаўкі пад гарачае і пад кветкі, кармушкі для птушак, фігуркі жывёл, літары для стэндаў, макеты і мадэлі, кубікі, скрыначкі, дэкаратыўныя і сувенірныя работы і іншыя вырабы.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць прадстаўленне:

аб абсталяванні сталярнай майстэрні, прызначэнні сталярнага варштата, правілах падбору варштата па сваім росце;

будове дрэва, нарыхтоўцы драўніны, выкарыстанні драўніны ў гаспадарцы;

атрыманні піламатэрыялаў, ліставых драўняных матэрыялаў (шпона, фанеры);

маштабе, яго відах, лініях чарцяжа, абазначэнні памераў на чарцяжы;

тэхналагічным працэсе, тэхналагічнай карце (вучэбнай), відах ручных і электрыфікаваных інструментаў;

вымярэнні, разметцы, базавым боку загатоўкі, зборцы дэталей з драўніны, шліфаванні вырабаў;

ведаюць і разумеюць:

правілы арганізацыі вучэбнага месца, правілы бяспечных паводзін у сталярнай майстэрні, пры выкарыстанні абсталявання і інструментаў;

будову сталярнага варштата, правілы карыстання варштатам;

сэнс паняццяў: абсталяванне, інструменты, прыстасаванні, брус, брусок, дошка, загатоўка, дэталь, эскіз, чарцёж, разметка, прыпуск, пілаванне драўніны папярок валокнаў;

прызначэнне інструментаў і прыстасаванняў для выканання тэхналагічных аперацый вымярэння, разметкі, пілавання, зборкі дэталей на цвіках, клеі;

правілы злучэння дэталей на клеі, цвіках;

важнасць беражлівых адносін да прыродных рэсурсаў;

умеюць:

арганізоўваць вучэбнае месца (падбіраць вышыню сталярнага варштата па сваім росце, размяшчаць інструменты і прыстасаванні на сталярным варштаце), замацоўваць загатоўкі ў зацісках сталярнага варштата;

распазнаваць піламатэрыялы (брус, брусок, дошка) і ліставыя драўляныя матэрыялы (шпон, фанера); графічныя відарысы (чарцёж, эскіз); умоўныя абазначэнні на чарцяжах (радыус, дыяметр, таўшчыня);

чытаць чарцяжы (эскізы), тэхналагічную карту (вучэбную) на выкананне простых вырабаў з піламатэрыялаў і фанеры;

вызначаць базавы бок загатоўкі з драўніны;

выбіраць загатоўкі з піламатэрыялаў і фанеры з прыпускам на апрацоўку з улікам эканоміі матэрыялаў;

выбіраць і карыстацца інструментамі і прыстасаваннямі для выканання тэхналагічных аперацый, разметкі па чарцяжы і шаблоне, папярочнага пілавання драўніны, зачысткі дэталей, зборкі на цвіках, клеі;

выконваць вымярэнні і разметку загатовак з драўніны (па чарцяжы, шаблоне), пілаванне драўніны папярок валокнаў, выпілоўванне крывалінейных контураў, шліфаванне вырабу, зборку дэталей з драўніны на клеі, цвіках;

кантраляваць якасць выканання тэхналагічных аперацый;

валодаюць:

бяспечнымі прыёмамі карыстання абсталяваннем, інструментамі, прыстасаваннямі і матэрыяламі пры выкананні тэхналагічных аперацый.

Апрацоўка металаў (8/8 гадзін)

Слясарная майстэрня. Агульныя звесткі аб слясарнай майстэрні. Правілы бяспечных паводзін у майстэрні. Вучэбнае месца для ручной апрацоўкі металаў: арганізацыя вучэбнага месца. Прызначэнне і канструкцыя слясарнага варштата. Канструкцыя слясарных ціскоў, правілы карыстання.

Практычная работа. Вывучэнне канструкцыі слясарнага варштата, слясарных ціскоў, засваенне прыёмаў замацавання загатовак.

Атрыманне і прымяненне металаў. Агульныя звесткі аб металаапрацоўчай прамысловасці: атрыманне і прымяненне металаў і сплаваў. Дрот: спосабы атрымання, вобласць прымянення.

Практычная работа. Вывучэнне уласцівасцеў дроту.

Графічная і тэхналагічная дакументацыя. Асаблівасці графічных відарысаў простых вырабаў з дроту. Вызначэнне даўжыні загатоўкі (даўжыня акружнасці) з дроту. Чытанне тэхналагічных карт (вучэбных) на выкананне вырабу з дроту.

Практычныя работы. Чытанне чарцяжоў (эскізаў) на выкананне вырабаў з дроту. Чытанне тэхналагічных карт (вучэбных) на выкананне вырабаў з дроту.

Праўка дроту. Агульныя звесткі аб праўцы дроту. Інструменты і прыстасаванні для праўкі дроту. Прыёмы праўкі. Якасць выканання праўкі дроту. Правілы бяспечных паводзін пры праўцы дроту.

Практычная работа. Праўка загатоўкі з дроту.

Вымярэнне, разметка і рэзка дроту. Агульныя звесткі аб вымярэнні і разметцы загатовак з дроту. Інструменты і прыстасаванні для вымярэння і разметкі. Прыёмы рэзкі дроту, інструменты і прыстасаванні. Рэзка дроту кусачкамі. Зачыстка зрэзаў (тарцоў) дроту. Якасць выканання разметкі і рэзкі дроту. Эканомнае выкарыстанне матэрыялаў. Правілы бяспечных паводзін пры рэзцыдроту.

Практычныя работы. Вымярэнне і разметка загатовак з дроту. Рэзка дроту кусачкамі, зачыстка зрэзаў (тарцоў).

Гібка дроту. Інструменты і прыстасаванні для гібкі дроту. Прыёмы гібкі дроту. Агульныя звесткі аб зборцы дэталяў з дроту. Якасць выканання гібкі дроту. Правілы бяспечных паводзін пры гібке дроту.

Практычныя работы. Гібка дроту з выкарыстаннем пласкагубцаў, круглагубцаў, аправак. Зборка дэталей з дроту.

Азнаямленне з прафесіямі чорнай і каляровай металургіі (слесара, разметчыка, валачыльшчыка дроту і іншымі прафесіямі).

Прыкладны пералік вырабаў: галаваломкі з дроту, кольцы для штор, падстаўкі пад гарачае, падвясныя кручкі, ланцужкі, вырабы з дроту ў выглядзе раслін і жывёл, кручкі дзвярныя, чарцілкі, вешалкі, макеты і мадэлі, дэкаратыўныя і сувенірныя работы і іншыя вырабы.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць прадстаўленне:

аб абсталяванні слясарнай майстэрні;

прызначэнні і будове слясарнага варштата;

атрыманні і прымяненні металаў і сплаваў, спосабах атрымання і галіне прымянення дроту, асаблівасцях графічнага відарыса вырабаў з дроту; праўцы, рэзцы і гібцы загатовак з дроту, зборцы дэталей з дроту;

ведаюць і разумеюць:

правілы бяспечных паводзін у слясарнай майстэрні, пры выкарыстанні абсталявання і інструментаў, выкананні тэхналагічных аперацый;

будову слясарных ціскоў і правілы карыстання;

сэнс паняцця «дрот»;

спосабы праўкі, рэзкі, гібкі дроту;

умеюць:

арганізоўваць вучэбнае месца (падбіраць вышыню слясарнага варштата па сваім росце, замацоўваць загатоўку ў слясарных цісках);

параўноўваць розныя віды дроту, улічваць іх ўласцівасці пры выбары матэрыялу для вырабу;

чытаць чарцёж (эскіз) вырабу з дроту, тэхналагічныя карты (вучэбныя) на выкананне вырабаў з дроту;

вызначаць даўжыню загатоўкі з дроту з улікам канфігурацыі вырабу (прамалінейныя, крывалінейныя ўчасткі), разлічваць даўжыню акружнасці для вырабу кольца з дроту;

размячаць загатоўкі з дроту з прыпускам на апрацоўку, эканомна выкарыстоўваць матэрыялы;

выконваць праўку, разметку, рэзку, гібку, зборку дэталей з дроту;

карыстацца абсталяваннем, інструментамі і прыстасаваннямі пры выкананні тэхналагічных аперацый;

кантраляваць якасць выканання працы;

валодаюць:

бяспечнымі прыёмамі працы з абсталяваннем, інструментамі, прыстасаваннямі і матэрыяламі пры выкананні тэхналагічных аперацый.

Рамонтныя работы ў быце (2/2 гадзіны)

Рамонт мэблі. Агульныя звесткі аб відах рамонту мэблі ў быце, раздымных і нераздымных мэблевых злучэннях. Найпрасцейшы рамонт мэблі (стулы, сталы і іншая мэбля): рамонт раздымных злучэнняў (перацяжка шрубавых злучэнняў). Інструменты і прыстасаванні для перацяжкі шрубавых злучэнняў. Якасць выканання перацяжкі. Правілы бяспечных паводзін пры выкананні рамонтных работ.

Практычныя работы. Найпрасцейшы рамонт мэблі (стулаў, сталоў і іншай мэблі): перацяжка шрубавых злучэнняў.

Азнаямленне з прафесіямі рэстаўратара, абіўшчыка мэблі і іншымі прафесіямі.

АСНОЎНЫЯ патрабаванні

да вынікаў вучэбнай дзейнасці вучняў

Вучні маюць прадстаўленне:

аб прычынах пашкоджання або паломкі мэблі і відах рамонту мэблі, раздымных і нераздымных мэблевых злучэннях;

ведаюць і разумеюць:

спосабы найпрасцейшага рамонту шрубавых злучэнняў мэблі;

умеюць:

выбіраць матэрыялы для выканання рамонту мэблі;

рабіць перацяжку шрубавых злучэнняў;

кантраляваць якасць выканання найпрасцейшага рамонту мэблі;

валодаюць:

бяспечнымі прыёмамі карыстання інструментамі, прыстасаваннямі і матэрыяламі пры выкананні рамонту мэблі.

Рамонтныя работы ў быце (2/2 гадзіны) (для дзяўчынак)

Агульныя звесткі аб асноўных відах рамонту, якія выкарыстоўваюцца ў быце. Агульныя звесткі аб зборцы дэталей з драўніны: на клеі, цвіках. Правілы злучэння дэталей на клеі, цвіках. Правілы бяспечных паводзін пры карыстанні інструментамі і прыстасаваннямі.

Практычная работа. Зборка злучэнняў на клеі, цвіках.

Найрасцейшы рамонт мэблі. Агульныя звесткі аб відах рамонту мэблі ў быце, раздымных і нераздымных злучэннях. Найрасцейшы рамонт раздымных злучэнняў.

Практычная работа. Найпрасцейшы рамонт раздымных злучэнняў (перацяжка шрубавых злучэнняў).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб відах рамонту ў быце, правілах злучэння дэталей на клеі, цвіках;

відах раздымных і нераздымных мэблевых злучэнняў;

ведаюць і разумеюць:

спосабы найпрасцейшага рамонту шрубавых злучэнняў мэблі;

умеюць:

выбіраць матэрыялы для выканання рамонту мэблі;

вырабляць перацяжку шрубавых злучэнняў;

валодаюць:

бяспечнымі прыёмамі карыстання прыладамі, прыстасаваннямі і матэрыяламі пры выкананні найпрасцейшага рамонту мэблі.

ГЛАВА 3

ЗМЕСТ ВУЧЭБНАГА ПРАДМЕТА Ў V–IX КЛАСАХ

ВАРЫЯТЫЎНЫ КАМПАНЕНТ (ПА ВЫБАРЫ)

ТЭХНІЧНАЯ ТВОРЧАСЦЬ

Пачатковае мадэліраванне

Мадэліраванне. Мадэль. Віды мадэлей.

Графічная і тэхналагічная дакументацыя на выраб простых мадэлей з плоскіх дэталей, дэталей канструктараў. Чытанне чарцяжоў і тэхнічных рысункаў простых мадэлей з плоскіх дэталей, дэталей канструктараў. Эканомае выкарыстанне матэрыялаў.

Вучэбнае месца для пачатковага мадэліравання. Тэхналогія пачатковага мадэліравання з плоскіх дэталей (папера, кардон, піламатэрыялы таўшчынёй да 30 мм, фанера таўшчынёй да 5 мм; мяккі дрот), дэталей канструктараў. Зборка мадэлей па ўзоры, тэхнічным рысунку, чарцяжы, слоўным апісанні і ўласнай задуме. Інструменты, прыстасаванні і вучэбнае абсталяванне для пачатковага мадэліравання. Якасць мадэлей. Правілы бяспечных паводзін пры карыстанні абсталяваннем, інструментамі і прыстасаваннямі.

Азнаямленне з прафесіямі, якія звязаны з мадэліраваннем.

Практычныя работы. Арганізацыя вучэбнага месца для пачатковага мадэліравання. Пачатковае мадэліраванне простых вырабаў з плоскіх дэталей, дэталей канструктараў.

Прыкладны пералік вырабаў: простыя вырабы з плоскіх дэталей, з дэталей канструктараў; мадэлі-цацкі, мадэлі-сувеніры, мадэлі парашутаў, планёраў, самалётаў; плоскія паветраныя змеі; контурныя макеты і мадэлі аўтамабіляў; дэкаратыўныя і сувенірныя работы і іншыя вырабы.

Аўтамадэліраванне

Аўтамадэліраванне. Віды і агульнае ўстройства аўтамадэлей. Графічная і тэхналагічная дакументацыя на выраб мадэлей. Эканомнае выкарыстанне матэрыялаў.

Вучэбнае месца для аўтамадэліравання. Тэхналогія вырабу асноўных дэталей і зборачных адзінак мадэлей: кузава і хадавой часткі. Аздабленне мадэлей. Інструменты, прыстасаванні і вучэбнае абсталяванне для аўтамадэліравання. Якасць мадэлей. Правілы бяспечных паводзін пры карыстанні абсталяваннем, інструментамі і прыстасаваннямі.

Азнаямленне з прафесіямі, якія звязаны з аўтамадэліраваннем.

Практычныя работы. Выраб кузава мадэлі легкавога аўтамабіля. Выраб хадавой часткі мадэлі легкавога аўтамабіля.

Прыкладны пералік вырабаў: нескладаныя дзеючыя або нядзеючыя аўтамадэлі; мадэлі-копіі легкавых або грузавых аўтамабіляў, мадэлі-сувеніры; дэкаратыўныя і сувенірныя работы і іншыя вырабы.

Авіямадэліраванне

Агульныя звесткі пра лятальныя апараты. Класіфікацыя лятальных апаратаў.

Авіямадэліраванне. Віды і агульнае ўстройства авіямадэлей. Графічная і тэхналагічная дакументацыя на выраб авіямадэлей. Эканомнае выкарыстанне матэрыялаў.

Вучэбнае месца для авіямадэліравання. Тэхналогія вырабу асноўных дэталей і зборачных адзінак авіямадэлей: фюзеляжа, крыла, кіля, стабілізатара; вінтаматорнай устаноўкі. Аздабленне авіямадэлей. Інструменты, прыстасаванні і вучэбнае абсталяванне для авіямадэліравання. Якасць мадэлей. Правілы бяспечных паводзін пры карыстанні абсталяваннем, інструментамі і прыстасаваннямі.

Азнаямленне з прафесіямі, якія звязаны з авіямадэліраваннем.

Практычныя работы. Выраб найпрасцейшай мадэлі планёра з паперы. Выраб загатовак асноўных дэталей мадэлі планёра. Выраб асноўных дэталей мадэлі планёра. Выраб паветранага вінта. Выраб вінтаматорнай устаноўкі мадэлі самалёта з гумавым рухавіком.

Прыкладны пералік вырабаў: нескладаныя мадэлі планёраў; мадэлі самалётаў свабоднага палёту; настольныя мадэлі-копіі самалётаў; авіямадэлі свабоднай канструкцыі, мадэлі-сувеніры; дэкаратыўныя і сувенірныя работы і іншыя вырабы.

Суднамадэліраванне

Агульныя звесткі пра судны і караблі. Класіфікацыя суднаў і караблёў.

Суднамадэліраванне. Віды і агульнае ўстройства суднамадэлей. Асноўныя ўласцівасці суднамадэлей. Галоўныя памеры мадэлі судна.

Графічная і тэхналагічная дакументацыя на выраб суднамадэлей. Эканомнае выкарыстанне матэрыялаў.

Вучэбнае месца для суднамадэліравання. Тэхналогія вырабу асноўных дэталей і зборачных адзінак суднамадэлей: корпуса, вінтаматорнай устаноўкі, рулявога ўстройства, палубнай надбудовы. Спосабы вырабу корпусаў з паперы, пенапласту, пап’е-машэ, драўніны. Аздабленне, выпрабаванне і рэгуляванне суднамадэлей. Інструменты, прыстасаванні і вучэбнае абсталяванне для суднамадэліравання. Якасць мадэлей. Правілы бяспечных паводзін карыстанні абсталяваннем, інструментамі і прыстасаваннямі.

Азнаямленне з прафесіямі, якія звязаны з суднамадэліраваннем.

Практычныя работы. Выраб корпуса мадэлі лодкі з паперы. Выраб корпуса мадэлі судна з драўніны. Выраб рубкі суднамадэлі з драўніны. Выраб корпуса мадэлі судна з пап’е-машэ. Выраб гумавага рухавіка для суднамадэлі. Выраб і рэгуляванне найпрасцейшага грабнога вінта. Выраб простага руля. Выраб рубкі з тонкаліставога металу. Аздабленне корпуса суднамадэлі.

Прыкладны пералік вырабаў: простыя сілуэтныя суднамадэлі (яхта, катар, падводная лодка і іншыя суднамадэлі); мадэлі суднаў і караблёў; настольныя мадэлі-копіі суднаў і караблёў; мадэлі паруснікаў, мадэлі суднаў і караблёў з гумавымі рухавікамі; настольныя мадэлі-копіі суднаў і караблёў; суднамадэлі свабоднай канструкцыі з электрарухавікамі; дэкаратыўныя і сувенірныя работы і іншыя вырабы.

Канструяванне

Канструяванне. Тэхнічнае канструяванне. Канструкцыя вырабу (устройства вырабу, віды злучэнняў дэталей вырабу і іншыя характарыстыкі). Канструкцыйныя матэрыялы і іх віды.

Паняцце пра тыпавыя дэталі. Віды тыпавых дэталей. Злучэнні дэталей. Паняцце пра механізм. Віды механізмаў. Паняцце пра машыну. Віды машын. Прынцыпы канструявання. Спосабы канструявання. Паняцце пра тэхніку і транспарт. Віды транспарту.

Мастацкае канструяванне. Кампазіцыя вырабу (форма вырабу, віды аздаблення дэталей вырабу і іншыя характарыстыкі). Уласцівасці кампазіцыі вырабу: сіметрычнасць і асіметрычнасць (сіметрыя і асіметрыя); статычнасць і дынамічнасць (статыка і дынаміка), прапарцыянальнасць (прапорцыі) і маштабнасць (маштаб), кантраснасць (кантраст) і нюанснасць (нюанс), метрычнасць (метр, метрычны паўтор) і рытмічнасць (рытм, рытмічны паўтор), колернасць (колер).

Графічная і тэхналагічная дакументацыя для канструявання вырабаў. Эканомнае выкарыстанне матэрыялаў.

Вучэбнае месца для канструявання вырабаў. Тэхналогія канструявання і выканання вырабаў. Зборка вырабаў па ўзоры, тэхнічным рысунку, чарцяжы, слоўным апісанні і ўласнай задуме. Інструменты, прыстасаванні і вучэбнае абсталяванне для канструявання вырабаў. Якасць вырабаў. Правілы бяспечных паводзін пры карыстанні абсталяваннем, інструментамі і прыстасаваннямі.

Азнаямленне з прафесіямі, якія звязаны з канструяваннем.

Практычныя работы. Чытанне і выкананне эскізаў канструкцый і кампазіцый вырабаў. Чытанне і выкананне чарцяжоў і тэхнічных рысункаў вырабаў. Канструяванне вырабаў з плоскіх і аб’ёмных дэталей.

Прыкладны пералік вырабаў: вырабы з плоскіх і аб’ёмных дэталей (матэрыял: папера, кардон, драўніна, метал); дэкаратыўныя і сувенірныя работы і іншыя вырабы.

МАСТАЦКАЯ АПРАЦОЎКА МАТЭРЫЯЛАЎ

Выпальванне па драўніне

Агульныя звесткі пра мастацкую апрацоўку матэрыялаў. Эканомнае выкарыстанне матэрыялаў.

Паняцце пра выпальванне па драўніне. Віды відарысаў: контурны, святлоценявы, сілуэтны. Паняцці: «фон», «контур», «сілуэт». Спосабы выпальвання: плоскае, глыбокае. Віды штрыхоўкі пры выпальванні: паралельнымі лініямі, перасякальнымі лініямі, неперасякальнымі адрэзкамі, пунктамі.

Графічная і тэхналагічная дакументацыя на выкананне вырабаў з піламатэрыялаў і фанеры з элементамі выпальвання. Чытанне простых эскізаў для выпальвання па драўніне.

Вучэбнае месца для выпальвання па драўніне. Тэхналогія выпальвання па драўніне: падрыхтоўка паверхні загатоўкі да нанясення малюнка, перавод малюнка на загатоўку, выпальванне па драўніне, шліфаванне і аддзелка паверхні загатоўкі. Інструменты, прыстасаванні і вучэбнае абсталяванне для выпальвання па драўніне. Прыбор для выпальвання, устройства і прынцып дзеяння. Якасць вырабаў. Правілы бяспечных паводзін пры карыстанні абсталяваннем, інструментамі і прыстасаваннямі.

Азнаямленне з прафесіямі, якія звязаны з мастацкай апрацоўкай матэрыялаў.

Практычныя работы. Чытанне простых эскізаў для выпальвання па драўніне. Выпальванне па драўніне.

Прыкладны пералік вырабаў: вырабы з элементамі выпальвання па драўніне і выявамі кветак, птушак, звяроў, паруснікаў; мастацка аформленыя наборы апрацоўчых дошак для кухні; дэкаратыўныя і сувенірныя работы і іншыя вырабы.

Аплікацыя з саломкі

Агульныя звесткі пра мастацкую апрацоўку прыродных матэрыялаў. Прыродныя матэрыялы і іх віды. Саломка як прыродны матэрыял. Нарыхтоўка саломы культурных і дзікарослых раслін.

Паняцце пра аплікацыю з саломкі. Віды аплікацыі з саломкі. Падрыхтоўка саламяных стужак. Эканомнае выкарыстанне матэрыялаў.

Графічная і тэхналагічная дакументацыя на выкананне простых вырабаў з саломкі. Чытанне простых эскізаў для аплікацыі з саломкі.

Вучэбнае месца для аплікацыі з саломкі. Тэхналогія аплікацыі з саломкі: выбар і падрыхтоўка фону, перавод малюнка на фон, перавод малюнка на паперу, падрыхтоўка саламяных стужак, наклейванне саламяных стужак на паперу, сушка саламяных стужак, выразанне дэталей малюнка з саламяных стужак, наклейванне дэталей малюнка на фон, сушка, аздабленне. Інструменты, прыстасаванні і вучэбнае абсталяванне для аплікацыі з саломкі. Якасць вырабаў. Правілы бяспечных паводзін пры карыстанні абсталяваннем, інструментамі і прыстасаваннямі.

Азнаямленне з прафесіямі, якія звязаны з мастацкай апрацоўкай матэрыялаў.

Практычныя работы. Чытанне простых эскізаў для аплікацыі з саломкі. Выбар загатовак з саломы з прыпускам на апрацоўку. Падрыхтоўка саламяных стужак і палатна. Аздабленне саламяных стужак. Выкананне аплікацыі з саломкі.

Прыкладны пералік вырабаў: вырабы з элементамі аплікацыі з саломкі і выявамі раслін, жывёл або птушак; пано, шкатулкі; дэкаратыўныя і сувенірныя работы і іншыя вырабы.

Пляценне з саломкі

Паняцце пра пляценне з саломкі. Падрыхтоўка саламяных стужак. Эканомнае выкарыстанне матэрыялаў.

Графічная і тэхналагічная дакументацыя на выкананне вырабаў з саломкі. Чытанне і выкананне простых эскізаў вырабаў з элементамі пляцення з саломкі.

Вучэбнае месца для пляцення з саломкі. Тэхналогія пляцення з саломкі: падрыхтоўка саломкі да пляцення, пляценне саламяных «павукоў»; выраб плоскіх пляцёнак; сушка, аздабленне. Інструменты, прыстасаванні і вучэбнае абсталяванне для пляцення з саломкі. Якасць вырабаў. Правілы бяспечных паводзін пры карыстанні абсталяваннем, інструментамі і прыстасаваннямі.

Азнаямленне з прафесіямі, якія звязаны з мастацкай апрацоўкай матэрыялаў.

Практычныя работы. Падрыхтоўка саломкі і саламяных стужак да пляцення. Пляценне плоскай пляцёнкі «коска». Пляценне плоскай пляцёнкі «зубатка». Выраб саламяных «павукоў».

Прыкладны пералік вырабаў: вырабы з элементамі пляцення з саломкі: саламяныя «павукі»; сурвэткі, вееры, шкатулкі, кошыкі, вазы, рамкі для фатаграфій; дэкаратыўныя і сувенірныя работы і іншыя вырабы.

Аплікацыя і пляценне з бяросты

Агульныя звесткі пра мастацкую апрацоўку бяросты. Бяроста як прыродны матэрыял. Нарыхтоўка бяросты.

Паняцце пра аплікацыю з бяросты. Падрыхтоўка бяросты. Паняцце пра пляценне з бяросты. Падрыхтоўка берасцяных стужак. Эканомнае выкарыстанне матэрыялаў. Графічная і тэхналагічная дакументацыя на выкананне вырабаў з бяросты.

Вучэбнае месца для аплікацыі з бяросты. Тэхналогія аплікацыі з бяросты: выбар і падрыхтоўка фону, перавод малюнка на фон, перавод малюнка на паперу, падрыхтоўка бяросты, наклейванне бяросты на паперу, сушка бяросты, выразанне дэталей малюнка з бяросты, наклейванне дэталей малюнка на фон, сушка, аздабленне. Інструменты, прыстасаванні і вучэбнае абсталяванне для аплікацыі з бяросты. Правілы бяспечных паводзін пры карыстанні абсталяваннем, інструментамі і прыстасаваннямі.

Вучэбнае месца для пляцення з бяросты. Тэхналогія пляцення з бяросты: падрыхтоўка бяросты да пляцення, выраб берасцяных стужак, пляценне з берасцяных стужак. Інструменты, прыстасаванні і вучэбнае абсталяванне для пляцення з бяросты. Якасць вырабаў.

Азнаямленне з прафесіямі, якія звязаны з мастацкай апрацоўкай матэрыялаў.

Практычныя работы. Падрыхтоўка бяросты да аплікацыі. Аплікацыя з бяросты. Падрыхтоўка бяросты да пляцення. Пляценне з берасцяных стужак палатна.

Прыкладны пералік вырабаў: вырабы з элементамі аплікацыі і пляцення з бяросты: дэкаратыўныя пано розных кампазіцый, дэкаратыўныя вырабы з элементамі пляцення з берасцяных стужак, берасцянкі для захоўвання сыпучых прадуктаў, кошыкі і вазачкі, сувеніры і іншыя вырабы.

Прапільная разьба па драўніне

Паняцце аб прапільнай разьбе па драўніне лобзікам. Віды контураў: замкнёны і незамкнёны, знешні і ўнутраны. Плоскія і аб’ёмныя вырабы. Эканомнае выкарыстанне матэрыялаў.

Графічная дакументацыя на выкананне вырабаў з піламатэрыялаў і фанеры з элементамі прапільнай разьбы. Чытанне і выкананне простых эскізаў для прапільнай разьбы па драўніне.

Тэхналагічная дакументацыя на выкананне вырабаў з піламатэрыялаў і фанеры з элементамі прапільнай разьбы.

Вучэбнае месца для прапільнай разьбы па драўніне лобзікам. Тэхналогія прапільнай разьбы па драўніне для выканання плоскіх і аб’ёмных вырабаў: падрыхтоўка паверхні загатоўкі да нанясення малюнка, перавод малюнка на загатоўку, выпілоўванне лобзікам па знешнім і ўнутраным контурах прамых і хвалістых ліній, тупых і вострых вуглоў, шліфаванне, аддзелка. Інструменты, прыстасаванні і вучэбнае абсталяванне для прапільнай разьбы па драўніне. Ручны і электрычны лобзікі, устройства і прынцып дзеяння. Якасць вырабаў. Правілы бяспечных паводзін падчас карыстанні абсталяваннем, інструментамі і прыстасаваннямі.

Азнаямленне з прафесіямі, якія звязаны з мастацкай апрацоўкай матэрыялаў.

Практычныя работы. Нанясенне малюнка на загатоўку з фанеры. Выпілоўванне ручным (электрычным) лобзікам.

Прыкладны пералік вырабаў: вырабы з элементамі прапільнай разьбы па драўніне: паліцы, падстаўкі, рамкі для фатаграфій; паліцы для кніг, упрыгожанняў, дыскаў, касет; сувеніры і іншыя вырабы.

Контурная разьба па драўніне

Разьба па драўніне (нож, стамеска). Матэрыял для разьбы па драўніне. Асноўныя прыёмы разьбы па драўніне.

Паняцце пра контурную разьбу па драўніне. Эканомнае выкарыстанне матэрыялаў.

Графічная і тэхналагічная дакументацыя на выкананне вырабаў з піламатэрыялаў і фанеры з элементамі контурнай разьбы.

Вучэбнае месца для контурнай разьбы па драўніне. Тэхналогія контурнай разьбы па драўніне з простым узорам: падрыхтоўка паверхні загатоўкі да нанясення малюнка, перавод малюнка на загатоўку, разьба па драўніне нажом-касяком, вугалковай і паўкруглай стамескамі, шліфаванне і аддзелка паверхні загатоўкі. Інструменты, прыстасаванні і вучэбнае абсталяванне для контурнай разьбы па драўніне. Якасць вырабаў. Правілы бяспечных паводзін пры карыстанні абсталяваннем, інструментамі і прыстасаваннямі.

Азнаямленне з прафесіямі, якія звязаны з мастацкай апрацоўкай матэрыялаў.

Практычныя работы. Падрыхтоўка паверхні загатоўкі з драўніны да нанясення малюнка. Выкананне контурнай разьбы па драўніне.

Прыкладны пералік вырабаў: вырабы з элементамі контурнай разьбы па драўніне: пано, наборы апрацоўчых дошак, дэкаратыўныя работы, сувеніры і іншыя вырабы.

Геаметрычная разьба па драўніне

Паняцце пра геаметрычную разьбу па драўніне. Элементы геаметрычнай разьбы: прамалінейныя (двухгранныя, трохгранныя, чатырохгранныя) выемкі; крывалінейныя (двухгранныя, трохгранныя, дужкавыя) выемкі. Узоры геаметрычнай разьбы: трохвугольнікі, змейкі, зорачкі, разеткі з прамымі і выгнутымі прамянямі і іншыя ўзоры. Эканомнае выкарыстанне матэрыялаў.

Графічная і тэхналагічная дакументацыя на выкананне вырабаў з піламатэрыялаў з элементамі геаметрычнай разьбы.

Вучэбнае месца для геаметрычнай разьбы па драўніне. Тэхналогія геаметрычнай разьбы па драўніне (прамалінейныя, крывалінейныя выемкі): падрыхтоўка паверхні загатоўкі да нанясення малюнка, перавод малюнка на загатоўку, разьба па драўніне: прамалінейныя (двухгранныя, трохгранныя, чатырохгранныя), крывалінейныя (двухгранныя, трохгранныя, дужкавыя) выемкі; трохвугольнікі, змейкі, зорачкі, разеткі з прамымі і выгнутымі прамянямі і іншыя віды разьбы; шліфаванне і аздабленне паверхні загатоўкі. Інструменты, прыстасаванні і вучэбнае абсталяванне для геаметрычнай разьбы па драўніне. Якасць вырабаў. Правілы бяспечных паводзін пры карыстанні абсталяваннем, інструментамі і прыстасаваннямі.

Азнаямленне з прафесіямі, якія звязаны з мастацкай апрацоўкай матэрыялаў.

Практычныя работы. Падрыхтоўка паверхні загатоўкі да нанясення малюнка. Выкананне геаметрычнай разьбы па драўніне (прамалінейныя выемкі). Выкананне геаметрычнай разьбы па драўніне (крывалінейныя выемкі).

Прыкладны пералік вырабаў: вырабы з элементамі геаметрычнай разьбы: апрацоўчыя дошкі, аздабленне мэблі, шкатулкі, сальніцы, сухарніцы, вазы, сувеніры і іншыя вырабы.

Драўляная мазаіка (інтарсія)

Паняцце пра драўляную мазаіку (інтарсію). Віды інтарсіі. Выбар і падрыхтоўка матэрыялаў. Эканомнае выкарыстанне матэрыялаў.

Графічная і тэхналагічная дакументацыя на выкананне простых і складаных вырабаў з піламатэрыялаў, ліставых драўняных матэрыялаў з элементамі драўлянай мазаікі (інтарсіі).

Вучэбнае месца для выканання драўлянай мазаікі (інтарсіі). Тэхналогія выканання драўлянай мазаікі для простых і складаных вырабаў: падрыхтоўка паверхні загатоўкі да нанясення малюнка, перавод малюнка на загатоўку, выпілоўванне лобзікам, шліфаванне і аддзелка. Інструменты, прыстасаванні і вучэбнае абсталяванне для драўлянай мазаікі. Якасць вырабаў. Правілы бяспечных паводзін пры карыстанні абсталяваннем, інструментамі і прыстасаваннямі.

Азнаямленне з прафесіямі, якія звязаны з мастацкай апрацоўкай матэрыялаў.

Практычныя работы. Падрыхтоўка паверхні загатоўкі з драўніны да нанясення малюнка. Выкананне драўлянай мазаікі (інтарсіі).

Прыкладны пералік вырабаў: простыя і складаныя (шмат дэталей, розных па памерах, форме і аддзелцы) сувенірныя вырабы з элементамі драўлянай мазаікі (інтарсіі) і з выявамі раслін, жывёл і іншыя вырабы.

Лясная скульптура

Паняцці пра лясную скульптуру і лясную знаходку. Нарыхтоўка і падрыхтоўка да апрацоўкі лясных знаходак. Эканомнае выкарыстанне матэрыялаў.

Графічная і тэхналагічная дакументацыя на выраб лясной скульптуры.

Вучэбнае месца для вырабу лясной скульптуры. Тэхналогія вырабу лясной скульптуры. Інструменты, прыстасаванні і вучэбнае абсталяванне для вырабу лясной скульптуры. Якасць вырабаў. Правілы бяспечных паводзін пры карыстанні абсталяваннем, інструментамі і прыстасаваннямі.

Азнаямленне з прафесіямі, якія звязаны з мастацкай апрацоўкай матэрыялаў.

Практычныя работы. Выбар і падрыхтоўка матэрыялу (загатовак) для выканання лясных знаходак і скульптур. Выраб простых лясных скульптур.

Прыкладны пералік вырабаў: простыя лясныя знаходкі і скульптуры; сувенірныя работы з элементамі лясной скульптуры і іншыя вырабы.

1. Колькасць гадзін для вывучэння раздзелаў (тэм) у школах. [↑](#footnote-ref-1)
2. Колькасць гадзін для вывучэння раздзелаў (тэм) у гімназіях. [↑](#footnote-ref-2)
3. Колькасць гадзін для вывучэння раздзелаў (тэм) у школах. [↑](#footnote-ref-3)
4. Колькасць гадзін для вывучэння раздзелаў (тэм) у гімназіях. [↑](#footnote-ref-4)